Author: Krošlák Marek
Last saved by: Benová Timea
Company: MP SR

Predkladacia správa
Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky o podmienkach poskytovania podpory v poľnohospodárstve formou prechodných vnútroštátnych platieb podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
Nariadením vlády SR sa vykonávajú príslušné ustanovenia právne záväzných aktov Európskej únie upravujúce podmienky poskytovania podpory v poľnohospodárstve formou prechodných vnútroštátnych platieb. Zároveň sa zohľadňuje nový právny stav vyplývajúci z nariadenia Európskeho parlamentu a Rady (EÚ) č. 671/2012 z 11. júla 2012, ktorým sa mení a dopĺňa nariadenie Rady (ES) č. 73/2009, pokiaľ ide o priame platby poľnohospodárom na rok 2013.
Predložený návrh nariadenia vlády SR upravuje podmienky a kritériá na poskytovanie podpory v poľnohospodárstve formou prechodných vnútroštátnych platieb, ktorými sú doplnková platba na plochu, platba na chmeľ a platba na veľké dobytčie jednotky.
Cieľom predloženého návrhu nariadenia vlády je umožniť, aby sa poľnohospodárom v roku 2013 poskytovali prechodné vnútroštátne platby, nakoľko doplnkové vnútroštátne priame platby nebudú už v tomto roku k dispozícii z dôvodu, že harmonogram postupného zavádzania priamych platieb v nových členských štátoch bol naplnený. V členských štátoch, ktoré uplatňujú režim jednotnej platby na plochu, zohrávali doplnkové vnútroštátne priame platby dôležitú úlohu pri podpore poľnohospodárov. Umožnením poskytovania prechodnej vnútroštátnej platby sa predíde náhlemu poklesu podpory v sektoroch, ktoré boli do roku 2012 príjemcami doplnkových vnútroštátnych priamych platieb.
Navrhovaný dátum nadobudnutia účinnosti je odôvodnený potrebou umožniť adresátom zákona dostatočné obdobie na podanie žiadostí o podporu.
Návrh nie je potrebné predložiť do vnútrokomunitárneho pripomienkového konania.
Návrh nariadenia vlády je v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná.
Predkladaný návrh nariadenia vlády nebude mať žiadny sociálny vplyv, nebude mať negatívny vplyv na životné prostredie a nebude mať negatívny vplyv na hospodárenie podnikateľskej i nepodnikateľskej sféry v poľnohospodárstve a na stabilizáciu pracovný miest v poľnohospodárstve.
Predložený návrh bol predmetom pripomienkového konania, ktorého výsledky sú uvedené vo vyhodnotení pripomienkového konania.
Návrh sa predkladá do ďalšieho legislatívneho konania s rozporom týkajúcim sa jednej zásadnej pripomienky ZMOS, ktorej obsahom je požiadavka ustanoviť povinnosť žiadateľa preukázať vyrovnanie záväzkov voči územnej samospráve, a jednej zásadnej pripomienky SPPK, ktorej obsahom je požiadavka poskytovať platby na veľké dobytčie jednotky podľa stavu ku dňu podania žiadosti a nie podľa stavu k referenčnému dátumu 31. júl 2007. Akceptovanie týchto zásadných pripomienok by bolo v rozpore s právne záväznými aktmi EÚ, so záväzkami SR voči EÚ a bolo by porušením rovnakých podmienok pri poskytovaní platieb žiadateľom.